9. schôdza NR SR - 12.deň - B. popoludní
Dátum: 2024-02-20
Poslanec: Remišová, Veronika (SLOVENSKO)
Druh vystúpenia: Vystúpenie

108. Vážené dámy, vážení páni, dovoľte mi, aby som teraz uviedla podstatu, v čom spočíva náš návrh zákona o preukazovaní pôvodu príjmu a majetku. Hoci nový zákon č. 101/2010 Z. z. o preukazovaní pôvodu majetku platí 13 rokov, to je ten Ficov zákon, a mal byť pilierom boja proti korupcii, jeho dopad na tzv. veľké ryby je nulový a jedine, kde sa využíva, je pri riešení susedských sporov. Podľa medializovaných vyjadrení Generálnej prokuratúry Slovenskej republiky zákon možno obísť veľmi jednoducho, tak bol teda aj písaný, buď účelovým rozdelením majetku podozrivého ešte počas konania o preukazovaní jeho pôvodu, alebo využitím neobvyklých obchodných operácií. Na rozdiel od zákona, ako máme my, v iných krajinách, napr. Bulharsko, Dánsko, Nemecko, Maďarsko, Španielsko, Česká republika alebo Rumunsko, obdobný zákon o preukazovaní pôvodu majetku je funkčný a napomáha prešetrovaniu podvodov aj na najvyššej úrovni. V týchto krajinách však preukazovanie pôvodu príjmov a majetku nespočíva v konaní prostredníctvom orgánov činných v trestnom konaní, ale v dodatočnom zdanení nepreukázaných príjmov a majetku a vyrubení vysokého penále prostredníctvom správcu dane, najčastejšie je to daňový úrad, ktoré sa v najvážnejších prípadoch rovná fakticky prepadnutiu takýchto príjmov alebo majetku. Čiže to dodanie nie je 100 % z hodnoty majetku, nepreukázaného majetku. Cieľom návrhu tohto zákona je zabezpečenie efektívneho odhaľovania zatajených či nezdanených príjmov a na ich základe nadobudnutého majetku a ich následné odobratie ústavne konformným spôsobom. Podotýkam ešte raz, zákon, ktorý presadil a schválil Robert Fico ako marketingový nástroj, tak je protiústavný. Ústavný sú ho vyhlásil za protiústavný. Na rozdiel od toho tento náš zákon rieši túto problematiku ústavne súladným spôsobom. Konanie, ktoré možno začať tak z úradnej povinnosti, ale aj na základe neanonymného odôvodneného podnetu tretej osoby, sa zameriava na preukázanie podozrivých príjmov a prípadne aj podozrivého majetku vrátane podchytenia neobvyklých obchodných operácií a účelového rozdeľovania majetku, pričom okrem dodatočného zdanenia nepriznaných príjmov ukladá správca dane ďalšiu sankciu vo výške 60 alebo 80 % z hodnoty nepriznaných príjmov, čo sa spolu s dodatočne zaplatenou daňou prakticky rovná 100 % nepriznaných príjmov. Primárne teda nejde o postihnutie majetku, ale príjmov, na základe ktorých bol tento majetok nadobudnutý, čo však sekundárne bude viesť aj k postihnutiu samotného nelegálneho majetku, napr. v podobe jeho zaistenia a daňovej exekúcie. Zákon má primárne preventívny charakter, ale pri dôslednom uplatňovaní správcom dane znamená efektívny nástroj postihu nelegálneho majetku a príjmov, ktorý v súčasnosti nemá správca dane k dispozícii. Zákon pritom neznamená nejakú veľkú koncepčnú zmenu v oblasti daní z príjmu. Tento návrh zákona má vyslovene pozitívny dopad na štátny rozpočet a od návrhu zákona sa tiež očakávajú pozitívne sociálne vplyvy. Nebude mať vplyv na informatizáciu spoločnosti, na životné prostredie, na služby verejnej správy pre občana ani na manželstvo, rodičovstvo, rodinu a deti. Návrh zákona je v súlade s Ústavou Slovenskej republiky, s ústavnými zákonmi a ostatnými všeobecne záväznými právnymi predpismi Slovenskej republiky a s inými medzinárodnými zmluvami a dokumentmi. Dovoľte mi teraz vysvetliť niektoré špecifické náležitosti tohto zákona. V praxi totiž neraz dochádza k situáciám, keď daňové úrady disponujú informáciami, ktoré získali z vlastnej činnosti, že majetok, spotreba alebo iné výdavky daňového subjektu nezodpovedajú deklarovaným príjmom, ktoré uvádza v daňovom priznaní, ale nemajú pritom absolútne žiadny efektívny nástroj na jeho postihnutie. Ide o situácie, keď daňovník vykazuje nízky základ dane, hoci vlastní majetok vysokej hodnoty alebo vedie nákladný životný štýl, a napriek zjavnej disproporcii medzi deklarovanými a faktickými príjmami majú správcovia dane, daňové úrady veľmi obmedzené možnosti na preukázanie nepriznaných a často nezdanených príjmov a ich dodatočného zdanenia. V podmienkach Slovenskej republiky sa dlhodobo nedarí postihovať príjmy a majetok, ktorých pôvod je nejasný. V podstate neexistujú tu inštitúty, ktoré by dostatočne odradili fyzické a právnické osoby od utajovania príjmu a majetku, resp. ich pôvodu. V súčasnosti existujú v zásade dva spôsoby sankcionovania osôb, ktorých životný štýl nezodpovedá deklarovaným príjmom. A prvou možnosťou je začatie trestného konania, napr. pri podozrení za spáchanie daňových trestných činov. Druhou možnosťou je konanie podľa zákona o preukazovaní pôvodu majetku, to je zákon, ktorý som spomínala, tzv. Ficov zákon, ktorého výsledkom by malo byť na konci prepadnutie majetku. Ani v jednom z oboch prípadov však doteraz v praxi neboli zaznamenané takmer žiadne výsledky v oblasti boja s korupciou. Pri porovnaní represívneho charakteru sankcie podľa Trestného zákona a Trestného poriadku či platného zákona o preukazovaní pôvodu majetku a tretej možnosti, ktorú zavádza návrh zákona, tzv. zdanenie nelegálnych príjmov, sa spôsob dodatočného zdanenia nelegálnych príjmov a prípadne jeho aj daňovej exekúcie javí ako najefektívnejší, a to najmä vo vzťahu k rozpočtu verejnej správy s cieľom prispieť na financovanie verejných potrieb. Navyše, pri súbežnom uplatňovaní platného zákona o preukazovaní majetku a Trestného zákona a Trestného poriadku bolo treba prihliadať aj na zásadu nie dvakrát v tej istej veci , čo sa pri súbehu zdanenia nelegálnych príjmov a prípadnej trestnej sankcie páchateľa spočívajúcej v odňatí slobody za spáchanie trestného činu marenia výkonu správy daní nejaví ako problém. Okrem toho platný zákon o preukazovaní pôvodu majetku v plnej miere nezohľadňuje výhrady, ktoré vyjadril Ústavný súd Slovenskej republiky vo svojom náleze č. 29/2005, zatiaľ čo tento zákon, ktorý predkladáme, tieto výhrady v plnej miere zohľadňuje. Ústavný súd totiž konštatoval nesúlad, nesúlad zákona č. 335/2005 a návrh zákona je spracovaný do podoby nového zákona, hoci alternatívnym riešením mala byť novelizácia. Predmetom návrhu zákona je najmä stanovenie podmienok a postupu orgánov verejnej moci pri preukazovaní pôvodu príjmu majetku fyzických osôb a právnických osôb. Predmetné... Zákon sa bude vzťahovať na fyzické aj právnické osoby, ktoré sú považované za daňovníkov s obmedzenou aj neobmedzenou daňovou povinnosťou podľa zákona o dani z príjmov. Zavádza sa napríklad úplne nový pojem, ktorý možno považovať za tzv. nepreukázaný príjem, ktorým sa rozumie príjem, ktorý nie je v rozsahu ustanovenom týmto navrhovaným zákonom hodnoverne preukázaný, to znamená ten príjem, ktorý nie je preukázaný, ktorý pochádza väčšinou z trestnej činnosti, napríklad prania špinavých peňazí alebo z drogovej činnosti, tak tento príjem sa následne podľa nášho zákona dodaní. Mechanizmus preukazovania príjmov, mechanizmus preukazovania príjmov v našom zákone je nastavený tak, že ho spustí správca dane na základe písomného oznámenia, alebo teda na základe podnetu. A rovnako však aj v prípade, ak má sám dôvodné podozrenie, že nárast príjmov a majetku daňovníka nekorešponduje s príjmami deklarovanými v podanom daňovom priznaní, pričom takýto nepomer medzi nárastom majetku, spotrebou alebo inými výdavkami a deklarovaným príjmom musí presiahnuť aspoň 133-tisíc eur práve kvôli tomu, aby nedochádzalo k nejakému šikanóznemu uplatňovaniu tohto, tohto zákona. Dovoľte mi, následne môžem, ak bude k tomu diskusia, môžem vysvetliť aj ďalšie, ďalšie technické podrobnosti, ktoré v tomto návrhu zákona, ktorý je dosť obsiahly, keďže je to, keďže je to v zásade úplne nová koncepcia, ktorú sme na Slovensku ešte nemali a ktorá nahrádza nefunkčný zákon, ktorý presadil Robert Fico, môžem ho v diskusii ešte... všetky technické mechanizmy môžem následne vysvetliť. Ale podstata tohto návrhu zákona je jasná – efektívne postihovanie nelegálnych príjmov, pretože zločinci, či už sú to vysoko postavení verejní funkcionári, alebo sú to drogoví díleri, alebo sú to ľudia, ktorí perú špinavé peniaze, jediné, čoho sa reálne boja, tak boja sa toho, že prídu o svoje, o svoje majetky. Tento návrh zákona, ktorý je účinný aj v iných krajinách, toto je napríklad, inšpirovali sme sa Českou, Českou republikou, tak tento problém efektívne rieši. Ďakujem veľmi pekne, a teda žiadam ctené poslanecké plénum aj o podporu tohto návrhu zákona. Ďakujem.